Santa Fes status som finansielt sentrum har sitt opphav i jordskjelvet i 1985, som gjorde at de store selskapene begynte å flytte kontorene sine ut fra sentrum. Det at Santa Fe lå nær både byens rike nabolag og motorveien til Toluca var viktige faktorer som gjorde at nettopp dette området ble valgt. På begynnelsen av 1990-tallet ble det lagt store planer for utbygging av både kontorer, boliger og skoler, men på grunn av den meksikanske finanskrisen i 1994, ble planene lagt på vent. Det tok nesten ti år før store utbygginger igjen fant sted. For tida er Santa Fe fortsatt i kraftig utvikling, og stadig nye skyskrapere skyter til værs.